નવી દિલ્હી તા. ૧૩ : સરકારે કરેલા તાજેતરના સર્વેક્ષણમાં જાણવા મળ્યું હતું કે પાછલા બે વર્ષમાં ભારતમાં વૃક્ષ અને જંગલમાં એક ટકાનો અથવા તો ૮,૦૨૧ ચોરસ કિલોમીટરનો વધારો થયો હતો. પર્યાવરણ પ્રધાન હર્ષવર્ધન અને એમના ડેપ્યુટી મહેશ શર્માએ ધી ઇન્ડિયા સ્ટેટ ફોરેસ્ટ રિપોર્ટ (આઇએસએફઆર) ૨૦૧૭ જાહેર કર્યો હતો. હર્ષવર્ધને જણાવ્યું હતું કે પાછલા દાયકામાં વિશ્વમાં જંગલ અને વૃક્ષની વૃદ્ઘિમાં ઘટાડો થયો હતો અને એ સામે ભારતમાં વધારો થયો હતો. રિપોર્ટ પ્રમાણે ભારતમાં કુલ ૭,૦૮,૨૭૩ ચોરસ કિ.મી. જંગલ છે, જે દેશના કુલ ભૌગોલિક વિસ્તારનો ૨૧.૫૪ ટકા જેટલો છે. જંગલ અને ઝાડ મળીને કુલ ૮,૦૨,૦૮૮ ચોરસ કિ.મી. અથવા તો કુલ ભૌગોલિક વિસ્તારનો ૨૪.૩૯ ટકા જેટલો છે.